b'\n_START_ARTICLE_\nVestalke\n_START_PARAGRAPH_\nVestalke so bile sve\xc4\x8denice rimske boginje Veste._NEWLINE_V Vestinem templju je moral namre\xc4\x8d goreti ve\xc4\x8dni ogenj, zanj pa so skrbele vestalke in skrbele, da ni nikoli ugasnil. V primeru, da je po vestalkini krivdi ogenj ugasnil, je bila strogo kaznovana. Pontifex maximus (vrhovni sve\xc4\x8denik) je gre\xc5\xa1nico najprej prebi\xc4\x8dal, vestalke pa so morale s pomo\xc4\x8djo sonca ogenj ponovno pri\xc5\xbegati. Dan in no\xc4\x8d so se tako izmenjavale, da ogenj na Vestinem sveti\xc5\xa1\xc4\x8du ni ugasnil._NEWLINE_Vestalke so lahko postala samo dekleta iz bolj\xc5\xa1ih dru\xc5\xbein, v Vestinem sveti\xc5\xa1\xc4\x8du pa so za\xc4\x8dele slu\xc5\xbeiti s sedmimi leti in so tam ostale trideset let. Prvih deset let so se u\xc4\x8dile, drugih deset let izvajale nau\xc4\x8deno, zadnjih deset let pa so pou\xc4\x8devale mlaj\xc5\xa1e vestalke. \xc5\xa0ele po preteku njihove slu\xc5\xbebe so se smele poro\xc4\x8diti, do takrat pa so morale ostati device. Tisto, ki je to zaobljubo prelomila, so \xc5\xbeivo zakopali, kar naj bi se zgodilo tudi vestalki Rei Silviji, miti\xc4\x8dni materi Romula in Rema._NEWLINE_Vestalke so bile v rimski dru\xc5\xbebi izjemno cenjene in \xc5\xbee kralj Numa Pompilij jim je podelil velike ugodnosti. Ob praznikih so bile pogosto zadol\xc5\xbeene za pripravo jedi. Pazile so na \xc5\xa1tevilne svete predmete. Med njimi je bila tudi pravica, da so lahko napravile oporoko \xc5\xa1e za \xc5\xbeivljenja svojih o\xc4\x8detov in da so smele urejati svoje sicer\xc5\xa1nje zadeve brez skrbni\xc5\xa1tva, prav tako kakor \xc5\xbeenske s tremi otroki. Kadar so \xc5\xa1le iz hi\xc5\xa1e, so pred njimi stopali liktorji, \xc4\x8de pa na cesti naklju\xc4\x8dno sre\xc4\x8dale kakega obsojenca na smrt, je bil le-ta pomilo\xc5\xa1\xc4\x8den.'